
ΔΕΛΤΙΟ ΤΥΠΟΥ 

Η ελληνική βιοτεχνολογία στην παγκόσμια σκηνή 
του BIO International Convention 2026 στις ΗΠΑ

Αθήνα, 09 Ιουλίου 2026 – Η Enterprise Greece, σε συνεργασία με το Hellenic BioCluster (HBio), διοργάνωσε την εθνική συμμετοχή της Ελλάδας στο BIO International Convention 2026, το οποίο πραγματοποιήθηκε στο Σαν Ντιέγκο των ΗΠΑ από τις 22 έως τις 25 Ιουνίου. 

Η ελληνική παρουσία οργανώθηκε με εθνικό περίπτερο και τη συμμετοχή οκτώ ελληνικών εταιρειών-μελών του HBio, αναδεικνύοντας τη σταδιακή ωρίμανση του ελληνικού οικοσυστήματος βιοτεχνολογίας και επιστημών υγείας, καθώς και τη δυνατότητά του να αναπτύξει διεθνείς συνεργασίες με επενδυτές, φαρμακευτικές και βιοτεχνολογικές εταιρείες, ερευνητικούς φορείς και φορείς καινοτομίας.

Κατά τη διάρκεια του Συνεδρίου, οι ελληνικές εταιρείες πραγματοποίησαν περισσότερες από 200 στοχευμένες επιχειρηματικές συναντήσεις για την αναζήτηση στρατηγικών συνεργασιών, επενδυτικών ευκαιριών, εμπορικών επαφών και ερευνητικών συνεργειών. Παράλληλα, η ελληνική αποστολή συμμετείχε ενεργά στο ευρωπαϊκό πρόγραμμα δράσεων, ενισχύοντας την προβολή της Ελλάδας ως ανερχόμενου κόμβου καινοτομίας στους τομείς της βιοτεχνολογίας, της φαρμακευτικής, της διαγνωστικής, της ψηφιακής υγείας και της ιατρικής ακριβείας.

Στην ελληνική αποστολή συμμετείχαν:

1. Anacalypsis Therapeutics, εταιρεία βιοτεχνολογίας στον τομέα της νευρολογίας ακριβείας, με έμφαση στην ανάπτυξη θεραπευτικών λύσεων και βιοδεικτών για νευροεκφυλιστικές νόσους, ιδίως τη νόσο Parkinson.
2. Athens LifeTech Park, το πρώτο εξειδικευμένο βιοτεχνολογικό πάρκο στη Νοτιοανατολική Ευρώπη, με υποδομές wet labs, θερμοκοιτίδα νεοφυών επιχειρήσεων, CRO υπηρεσίες και δυνατότητες υποστήριξης νεοφυών και αναπτυσσόμενων εταιρειών βιοτεχνολογίας.
3. Galenica, ελληνική φαρμακευτική εταιρεία με δραστηριότητα σε καινοτόμα θεραπευτικά προϊόντα, licensing-in, παραγωγή κατ’ ανάθεση, εξαγωγές και παραγωγικές εγκαταστάσεις πιστοποιημένες κατά EU-GMP και εγκεκριμένες από τον FDA.
4. Pharmassist, full-service CRO με υπηρεσίες κλινικών μελετών, φαρμακοεπαγρύπνησης, κανονιστικών και ιατρικών υποθέσεων, για φαρμακευτικές, βιοτεχνολογικές και medtech εταιρείες στην Ευρώπη, τις ΗΠΑ και διεθνώς. 
5. Oncolipsy, powered by Pharmassist, με μια καινοτόμο σειρά μοριακών διαγνωστικών προϊόντων CE-IVD για ιστό και υγρή βιοψία, επιτρέποντας τη μη επεμβατική ανίχνευση βιοδεικτών και την εξατομικευμένη παρακολούθηση θεραπειών στην ογκολογία ακριβείας.  
6. PhosPrint, εταιρεία αναγεννητικής ιατρικής και laser bioprinting, με την πρώτη in vivo πλατφόρμα βιοεκτύπωσης για χειρουργική χρήση και κλινική εφαρμογή στην ανακατασκευή νεοκύστης.
7. Purposeful, εταιρεία in silico drug repurposing, η οποία αξιοποιεί τεχνητή νοημοσύνη, μηχανική μάθηση και υπολογιστικές προσεγγίσεις για την ανάπτυξη νέων θεραπευτικών χρήσεων υφιστάμενων φαρμάκων.
8. ResQ Biotech, εταιρεία ανακάλυψης φαρμάκων σε προκλινικό στάδιο ανάπτυξης, με ιδιόκτητη τεχνολογική πλατφόρμα CycloFINDER για την ανάπτυξη μικρών κυκλικών πεπτιδίων έναντι νόσων που σχετίζονται με protein misfolding.

Στο πλαίσιο της ελληνικής παρουσίας, διοργανώθηκαν τρεις θεματικές συζητήσεις στο ελληνικό περίπτερο, οι οποίες ανέδειξαν κρίσιμες πτυχές της σύγχρονης βιοτεχνολογίας και των επιστημών υγείας: από την ιατρική ακριβείας, τους βιοδείκτες, τις κυτταρικές και γονιδιακές θεραπείες και τις εφαρμογές τεχνητής νοημοσύνης στην ανακάλυψη φαρμάκων και τη διαγνωστική, έως την επενδυτική πρόταση της Ελλάδας, το αναπτυσσόμενο οικοσύστημα βιοτεχνολογίας, τα διαθέσιμα κίνητρα, τις υποδομές κλινικών μελετών, την πρόσβαση στις ευρωπαϊκές αγορές και τον ρόλο του HBio. Ιδιαίτερη έμφαση δόθηκε στη μετάβαση από την επιστημονική καινοτομία στη διεθνή ανάπτυξη, με αναφορές στη χρηματοδότηση scale-up, στις συνεργασίες με εταιρείες pharma και biotech και στην επέκταση σε αγορές των ΗΠΑ, της Ευρώπης και διεθνώς.

Η ελληνική παρουσία ενισχύθηκε και μέσω του European Innovation Council / European Pavilion, όπου ελληνικές συμμετοχές έδωσαν το παρών σε συζητήσεις ευρωπαϊκού ενδιαφέροντος για τη διασύνδεση της τεχνητής νοημοσύνης και της ψηφιακής βιολογίας με πραγματικές εφαρμογές και αποδόσεις στην αγορά, καθώς και για τον ρόλο των εθνικών και περιφερειακών οικοσυστημάτων βιοτεχνολογίας στην ενίσχυση της ευρωπαϊκής ανταγωνιστικότητας, της καινοτομίας και της διεθνούς συνεργασίας, με ενεργή συμμετοχή και της Enterprise Greece.

Ιδιαίτερη στιγμή της αποστολής αποτέλεσε η συμμετοχή της Ελλάδας στο European Night Reception, το βράδυ της Τρίτης 23 Ιουνίου 2026, ως μία από τις τιμώμενες ευρωπαϊκές παρουσίες, μαζί με την Ελβετία και την Καταλονία. Οι τρεις παρουσίες ανέδειξαν τη γεωγραφική και τεχνολογική πολυμορφία της ευρωπαϊκής βιοτεχνολογίας, με τη συζήτηση να επικεντρώνεται στις δυνατότητες διεθνούς συνεργασίας, στη δυναμική των αναδυόμενων οικοσυστημάτων, στις επενδυτικές και scale-up ευκαιρίες και στον ρόλο της Ευρώπης ως παγκόσμιου εταίρου καινοτομίας στις επιστήμες υγείας.

Την Πέμπτη 25 Ιουνίου 2026, τα μέλη της ελληνικής αποστολής συμμετείχαν σε ενημερωτικές και διερευνητικές επισκέψεις στο BIOCOM California, έναν από τους βασικούς φορείς εκπροσώπησης και διασύνδεσης του οικοσυστήματος life sciences της Καλιφόρνιας, και στο Lilly Gateway Labs / Lilly Group στο Σαν Ντιέγκο, κόμβο καινοτομίας που υποστηρίζει αναδυόμενες εταιρείες βιοτεχνολογίας μέσω εργαστηριακών υποδομών, τεχνογνωσίας και πρόσβασης στο διεθνές δίκτυο της Lilly. Οι επισκέψεις είχαν ως στόχο την καλύτερη κατανόηση της λειτουργίας του αμερικανικού οικοσυστήματος βιοτεχνολογίας, την ανταλλαγή τεχνογνωσίας και τη διερεύνηση πιθανών διαύλων συνεργασίας.

Η αποστολή ολοκληρώθηκε στις 26 Ιουνίου 2026 στο Σαν Φρανσίσκο, με τη διοργάνωση επενδυτικής εκδήλωσης στο Γενικό Προξενείο της Ελλάδας. 

Η εκδήλωση συγκέντρωσε περισσότερους από 60 συμμετέχοντες, προερχόμενους από την ελληνική διασπορά, το ευρύτερο οικοσύστημα καινοτομίας και επιχειρηματικότητας του Bay Area, την επενδυτική κοινότητα, στελέχη του κλάδου βιοτεχνολογίας, καθώς και εκπροσώπους της ερευνητικής και ακαδημαϊκής κοινότητας. Στο πρόγραμμα της εκδήλωσης συμμετείχε επίσης το American-Hellenic Chamber of Commerce USA, με σύντομη παρέμβαση και συμβολή στην επικοινωνία της δράσης σε επαφές του στην περιοχή. Στο πλαίσιο της εκδήλωσης, οι οκτώ ελληνικές εταιρείες της αποστολής είχαν την ευκαιρία να παρουσιάσουν συνοπτικά τη δραστηριότητα, τις τεχνολογικές τους λύσεις και τις προοπτικές διεθνούς ανάπτυξής τους, μέσω σύντομων εταιρικών pitches προς το αμερικανικό κοινό. Στόχος της εκδήλωσης ήταν η προβολή της Ελλάδας ως αναδυόμενου προορισμού για επενδύσεις και συνεργασίες στον τομέα των επιστημών υγείας, καθώς και η διασύνδεση των ελληνικών εταιρειών με επιλεγμένους παράγοντες της αμερικανικής αγοράς.

Ο Διευθύνων Σύμβουλος της Enterprise Greece, Δρ. Μαρίνος Γιαννόπουλος δήλωσε: “Η ελληνική συμμετοχή στο BIO International Convention 2026 απέδειξε ότι η Ελλάδα εισέρχεται πλέον με αυτοπεποίθηση στο διεθνή χάρτη των επιστημών υγείας. Η χώρα διαθέτει ένα εξαιρετικά ισχυρό επιστημονικό ανθρώπινο δυναμικό, μια ώριμη φαρμακευτική και ερευνητική βάση, καθώς και αναδυόμενες εταιρείες που λειτουργούν με ξεκάθαρο διεθνή προσανατολισμό και υψηλές φιλοδοξίες. Την ίδια στιγμή, οι δομές υποστήριξης της καινοτομίας και το οργανωμένο ελληνικό cluster δημιουργούν ένα συνεκτικό οικοσύστημα που ενώνει την επιστήμη με την επιχειρηματικότητα, τις επενδύσεις και τις διεθνείς αγορές. Η Ελλάδα επιβεβαιώνει και με τη φετινή της παρουσία πως διαθέτει πλέον το δυναμικό, τις υποδομές και το όραμα για να διεκδικήσει ενεργό ρόλο στη διεθνή βιοτεχνολογική κοινότητα.”

Η Πρόεδρος του Hellenic BioCluster-HBio, Δρ. Ιωάννα Κούκλη, δήλωσε: "Η συμμετοχή της Ελλάδας στο BIO International Convention 2026 απέδειξε ότι η χώρα μας διαθέτει πλέον ένα ώριμο, εξωστρεφές και δυναμικά αναπτυσσόμενο οικοσύστημα βιοτεχνολογίας, ικανό να σταθεί ισότιμα στο διεθνές περιβάλλον. Στο HBio εργαζόμαστε συστηματικά για να λειτουργούμε ως καταλύτης συνεργασιών μεταξύ επιχειρήσεων, ερευνητικών φορέων, επενδυτών και δημόσιων οργανισμών, δημιουργώντας τις προϋποθέσεις ώστε περισσότερες ελληνικές καινοτομίες να μεταφραστούν σε διεθνείς συνεργασίες, επενδύσεις και προϊόντα με πραγματικό αντίκτυπο στην υγεία. Η αποστολή αυτή δεν αποτελεί ένα μεμονωμένο γεγονός, αλλά μέρος μιας μακροπρόθεσμης στρατηγικής για την καθιέρωση της Ελλάδας ως αξιόπιστου ευρωπαϊκού κόμβου βιοτεχνολογίας και επιστημών ζωής."


Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

Περισσότερες Πληροφορίες για συντάκτες: ENTERPRISEGREECE | Γραφείο Τύπου– 210 3355705, Χρήστος Ρουμελιώτης  c.roumeliotis@eg.gov.gr

